Kommissionens beslutning

af 4. april 2003

om de anmodninger, Kommissionen har modtaget om forøgelse af FUP IV-målene af hensyn til forbedringer vedrørende sikkerhed, navigation til søs, hygiejne, produktkvalitet og arbejdsforhold for fartøjer med en længde overalt på mere end 12 m

(meddelt under nummer K(2003) 1113)

(Kun den engelske, den franske, den nederlandske og den svenske udgave er autentiske)

(2003/245/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 97/413/EF af 26. juni 1997 om mål og detaljerede regler for en omstrukturering af Fællesskabets fiskerisektor i perioden 1. januar 1997 til 31. december 2001 med henblik på at opnå en bæredygtig ligevægt mellem ressourcerne og udnyttelsen heraf(1), ændret ved beslutning 2002/70/EF(2), særlig artikel 4,

under henvisning til Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet(3), senest ændret ved forordning (EF) nr. 2369/2002(4), særlig artikel 6, og

ud fra følgende betragtninger:

(1) Kommissionen har fra Kongeriget Belgien, Irland, Kongeriget Nederlandene, Kongeriget Sverige og Det Forenede Kongerige Storbritannien og Nordirland modtaget anmodninger om forøgelse af FUP IV-målene med henblik på at opnå bedre sikkerhed, navigation til søs, hygiejne, produktkvalitet og arbejdsforhold for fartøjer med en længde overalt på mere end 12 m.

(2) Kommissionen skal træffe beslutning i hvert enkelt tilfælde efter de bestemmelser, der var gældende på det tidspunkt, den modtog anmodningerne. Kommissionen mener, at der i denne beslutning bør fastsættes klare og gennemsigtige kriterier for at sikre en rimelig vurdering af anmodningerne og samtidig forhindre, at fiskeriindsatsen øges som følge af beslutningen.

(3) Anmodninger modtaget efter den 31. december 2001 vedrørende fartøjer med en længde overalt på mere end 12 m kan ikke imødekommes, jf. artikel 4 i beslutning 97/413/EF og artikel 6 i forordning (EF) nr. 2792/1999.

(4) Nye fartøjer er som følge af teknologiske fremskridt mere effektive end gamle fartøjer, hvilket medfører en forøgelse af fiskeriindsatsen. Nye fartøjer skal i forvejen opfylde de seneste sikkerhedskrav.

(5) Såfremt et fartøj går tabt på havet, har ejeren ingen anden mulighed end at erstatte fartøjet, hvis fiskeriaktiviteten skal fortsætte.

(6) Nogle ændringer af eksisterende fartøjer, der medfører en forøgelse af tonnagen, bør accepteres for at udvide lukkede rum, der anvendes til ophold og arbejde om bord, forudsat at disse ændringer ikke medfører en forøgelse af fiskeriindsatsen.

(7) For fartøjer med en længde overalt på under 15 m måles tonnagen ud fra længde, bredde og dybde, og udvidelser af lukkede rum over hoveddækket påvirker ikke beregningen af tonnagen.

(8) En forøgelse af fremdrivningseffekten har en direkte virkning for fiskeriindsatsen, som ikke kan adskilles fra virkningen for sikkerheden.

(9) De i denne beslutning fastsatte foranstaltninger er i overensstemmelse med udtalelse fra Forvaltningskomitéen for Fiskeri og Akvakultur -

VEDTAGET FØLGENDE BESLUTNING:

Artikel 1

Imødekommelse af anmodninger

Anmodningerne om forøgelse af FUP IV-tonnagemålene kan imødekommes på følgende betingelser:

1) Medlemsstaten skal have fremsendt anmodningerne enkeltvis inden den 31. december 2001.

2) Fartøjet skal være behørigt registreret i Fællesskabets fartøjsfortegnelse.

3) Det pågældende fartøj skal have en længde overalt på 15 m eller derover.

4) Forøgelsen af tonnagen skal være et resultat af moderniseringsarbejder over hoveddækket, der er udført eller forudses udført på et eksisterende registreret fartøj, der er mindst fem år gammelt på starttidspunktet for arbejderne. Såfremt et fartøj er gået tabt på havet, skal forøgelsen af tonnagen være et resultat af et større volumen over hoveddækket på erstatningsfartøjet i forhold til det fartøj, der er gået tabt.

5) Forøgelsen af tonnagen skal have til formål at forbedre sikkerhed, navigation til søs, hygiejne, produktkvalitet og arbejdsforhold.

6) Volumenet under hoveddækket på det ændrede fartøj eller erstatningsfartøjet må ikke forøges.

Anmodninger om forøgelse af FUP IV-effektmålene kan ikke imødekommes.

Artikel 2

De anmodninger, der imødekommes efter kriterierne i artikel 1, er anført i bilag I.

De anmodninger, der afvises efter kriterierne i artikel 1, er anført i bilag II.

Artikel 3

Denne beslutning er rettet til Kongeriget Belgien, Irland, Kongeriget Nederlandene, Kongeriget Sverige og Det Forenede Kongerige Storbritannien og Nordirland.

Udfærdiget i Bruxelles, den 4. april 2003.

På Kommissionens vegne

Franz Fischler

Medlem af Kommissionen

(1) EFT L 175 af 3.7.1997, s. 27.

(2) EFT L 31 af 1.2.2002, s. 77.

(3) EFT L 337 af 31.12.1999, s. 10.

(4) EFT L 358 af 31.12.2002, s. 49.

BILAG I

ANMODNINGER, DER IMØDEKOMMES

>TABELPOSITION>

BILAG II

ANMODNINGER, DER AFVISES

>TABELPOSITION>